 

**בבית הדין הצבאי המחוזי**

**במחוז שיפוטי מטכ"ל**

**בפני כבוד השופט: סא"ל טובי הארט**

**בעניין: התובע הצבאי (ע"י ב"כ**, **סגן לירן שצ'וקין)**

**נגד**

**הנאשם: ח/ XXX טוראי י' מ' י' (ע"י ב"כ, סרן רואי מלינגר)**

**הכרעת - דין**

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו - 1955, בגין כך שנעדר מיחידתו XXX מיום 03.11.2022 ועד יום 30.07.2023 למשך 270 ימים, בהתאם לכתב האישום ולפרטים הנוספים.

1. **ניתנה היום, כ"ז בתשרי תשפ"ד, 12.10.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**גזר - דין**

הנאשם, טוראי י' מ' י', הורשע על פי הודאתו בעבירה של היעדר מן השירות שלא ברשות, על כי נעדר מיחידתו לתקופה בת 270 ימים, אשר הסתיימה בהתייצבותו.

הנאשם גויס לצה"ל בחודש מרץ 2022 ולחובתו שלוש היעדרויות קודמות. בגין ההיעדרות האחרונה שנמשכה 132 ימים עמד הנאשם בפני בית דין זה ואז הוטלו עליו, בין היתר, 40 ימי מאסר על תנאי שהם בני הפעלה היום. מטיעוני הצדדים ומדברי הנאשם למדתי כי הרקע להיעדרויות נעוץ במצב משפחתי מורכב והנאשם מטפל בסבו שזקוק לטיפול רפואי יום יומי. במהלך מעצרו עמד הנאשם בפני וה"ל אשר מצא לפטור אותו משירות בגין התנהגות רעה וחמורה.

הצדדים הציגו בפני הסדר טיעון אשר מבקש להקל עם הנאשם מתוך התחשבות במצבו המשפחתי ובהודאתו באשמה. סברתי כי ההסדר מקל מאוד עם הנאשם בשים לב לכך שלא עשה מאמץ ממשי לשלב בין חובת השירות לבין קשיו מבית, והחל בהיעדרות הנוכחית זמן קצר לאחר שעמד לדין פלילי. דומה כי אם היה הנאשם מעוניין לשרת ניתן היה להתאים לו תנאים הולמים. מכל מקום, אין מדובר בהסדר שאינו סביר ועל כן לא מצאתי להתערב.

על הנאשם נגזרים, אפוא, העונשים הבאים:

1. **מאה שלושים וחמישה (135) ימי מאסר לריצוי בפועל, שיימנו החל מיום מעצרו.**
2. **הפעלתו של עונש המאסר המותנה, בן ארבעים (40) הימים, שהוטל בתיק מטכ"ל (מחוזי) 401/22 (ת/2), כך ש-15 ימים ממנו ירוצו במצטבר לעונש המאסר המוטל בסעיף 1, ועשרים וחמישה (25) ימים ממנו ירוצו בחופף לעונש המאסר המוטל בסעיף 1. סך הכל ירצה הנאשם עונש של מאה חמישים (150) ימי מאסר שיימנו החל מיום מעצרו.**
3. **עונש מאסר מותנה בן שישים (60) ימים למשך שנתיים (2), שלא יעבור עבירה לפי סעיף 92 או 94 לחוק השיפוט הצבאי, התשט"ו – 1955, וזאת על מנת להבטיח את התייצבותו של הנאשם להשלמת הליכי הפטור משירות.**
4. **זכות ערעור כחוק.**
5. **ניתן היום, כ"ז בתשרי תשפ"ד, 12.10.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_**

**שופט**

**נערך על-ידי: ש.ר**

**בתאריך: 30/10/2023**

**חתימת המגיה: סגן שיר בן-ארמון**